Nadi Henriquez

Leonardo Johan Macabeo (Nadi) Henriquez (☆ 1 di augustus 1879 - † 14 di augustus 1960 na Aruba) tabata un comerciante y empresario pionero di Aruba, miho conoci como "Shon Nadi". E tabata cofundado y e prome presidente di Camara di Comercio y Industria Aruba.

 Biografia 
Nadi Henriquez tabata e prome di e cinco yiu di Angiolina Clotilde Frigerio y Benjamin Titus Henriquez (1846-1923), comerciante. For di edad hoben e tabata activo den mundo empresarial y tabata tuma hopi interes den tur cos nobo, loke a resulta den un gran variedad di actividad inovativo den comunidad Arubano.

 Corant 
Na 1894, cu 15 aña, el a lanta e prome cas di imprenta na Aruba. Algun aña despues el a bira doño, director y redactor di e corant semanal El Faro. Na 1935, el a bira e prome representante na Aruba di e di dos corant Antiano na Hulandes: Beurs- & Nieuwsberichten.

 Industria di oro 
Henriquez tabata e prome director di Arubaanse Goud Maatschappij, cu a cuminsa cu su operacionnan despues cu un grupo di Arubianonan a adkiri e concesion di mineria di oro. E compania a opera na Balashi entre 1909 y 1916.

Pa reduci gastonan laboral, nan a adopta un sistema tributario conoci localmente como "trabou halza" (sorto di trabou freelance): e mineronan tabata traha pa nan propio gasto y riesgo den teamnan di 5 pa 6 homber, dirigi pa un capataz cu nan ta apunta entre nan mes. E pago tabata basa riba e cantidad di oro den e material entrega pa team.thumb|240px|Entrada di e cinema den aire liber pariba di e edificio ex-Hotel Colombia.

 Teater di cine 
Na 1919, Nadi Henriquez a cuminsa e prome cinema na Aruba, un cinema den aire liber riba su tereno na e crusada di Zoutmanstraat y Oranjestraat, awor conoci como ex-Hotel Colombia.Former Hotel Colombia, historiadiaruba.aw Na december 1920, el a troca e aparato di proyeccion cu Eduardo de Veer pa su pianola. E edificio tabata sirbi tambe komo Pension Aruba te ora cu dokter Eloy Arends a adkiri e propiedad rond 1925.

 Pomp di gasolin 
Nadi Henriquez tabata importa y bende gasolin y otro productonan petrolero, treci cu barco den jerry can for di Merca of Corsou. Despues cu Shell a establece su refineria na Corsou, Shon Nadi a aplica y a keda dealer oficial pa Aruba dia 28 di januari 1919, un relacion cu a dura mas cu 62 aña y cu despues di su morto a pasa pa su yiu, Vi Henriquez. Na momento cu Arend Petroleum Maatschappij a establece na Eagle, productonan di petroleo “Shell” tambe a wordo procesa na Aruba. 

Cu instalacionnan pidi for di Merca, e tabata e prome persona na Aruba pa habri un pomp di gasolin. Esaki tabata situa den Nassaustraat, awor Caya G.F. (Betico) Croes, y despues a muda pa e luga caminda postkantoor Oranjestad ta actualmente. Otro service stacionnan tambe a sigui, entre otro na Santa Cruz y San Nicolas. E pomp di gasolin riba L.G. Smith Boulevard patras di Bestuurskantoor tambe tabata sirbi como luga pa e reunionnan di directiva di Camara di Comercio durante su prome añanan.

 Actividadnan den comunidad 
 Fundado y prome presidente di logia di masoneria El Sol Nasciente (1921).
 Cofundado di Camara di Comercio Aruba na 1929, y e prome presidente despues di su formalizacion dia 8 di september 1930.
 Miembro di ouderenraad di e Congregacion Protestant Arubano.
 Miembro fundado di Rotary Club Aruba (1938).
 Prome presidente di Algemeen Nederlands Verbond – afdeling Aruba (ANV), promoviendo uzo di idioma Hulandes den enseñansa.

Henriquez a keda eligi na 1935 como landraad ku 123 di 126 voto emiti pa e electorado Arubano. Tres voto tabata blanco. Den e papel aki, e tabata forma parte di e Raad van Politie, asistiendo e gezaghebber den gobernacion diario.

 Personal 
Na 1914 Henriquez a construi un cas di campo den cercania di Bubali, cu el a duna e nomber "Cas di Washington". E bario mes despues a adopta e nomber y awendia ta conoci como Washington.Frank, Vivienno,  Aruba en een keuze uit haar toponiemen, Aruba (2019), pag. 227.

El a casa cu Elisabeth Maria (Shon Bebe) Croes na 1901 y hunto nan tabatin diesdos yiu. Shon Nadi a fayece dia 14 di augustus 1960, solamente diesdos dia despues di su señora, na e edad di 81 aña.

El a wordo condecora como Cabayero den Orden di Oranje-Nassau y tabata titular di un condecoracion otorga pa gobierno Peruano.

 Mira tambe 
 Ex-Hotel Colombia

Category:Hende
Category:Aruba